PTTEP ร่วมชิงสิทธิสำรวจแหล่งปิโตรเลียมในสหรัฐอาหรับเอมิเรตส์-มาเลเซีย ลุ้นผลต้นปี 62
PTTEP ร่วมชิงสิทธิสำรวจและผลิตแหล่งปิโตรเลียมในอาหรับเอมิเรตส์-มาเลเซีย ลุ้นผลประมูลต้นปี 62 
22 พ.ย. 2561

นายพงศธร ทวีสิน ประธานเจ้าหน้าที่บริหาร บริษัท ปตท.สำรวจและผลิตปิโตรเลียม จำกัด (มหาชน) หรือ PTTEP เปิดเผยว่า ปตท.สผ.วางเป้าหมายปริมาณขายปิโตรเลียมในปี 62 ที่ราว 3.2 แสนบาร์เรล/วัน จากระดับ 3.1 แสนบาร์เรล/วันในปีนี้ จากการรับรู้ผลการดำเนินงานของแหล่งบงกชที่ได้เข้าถือหุ้นเพิ่มเป็นราว 66.66% ได้เต็มปี หลังจากเข้าซื้อหุ้นเพิ่มในช่วงกลางปีนี้ อีกทั้งจะผลิตน้ำมันดิบจากแหล่งสิริกิติ์ (S1) เพิ่มขึ้นเป็นราว 3 หมื่นบาร์เรล/วัน จาก 2.7 หมื่นบาร์เรล/วันในปีนี้
อย่างไรก็ตามในส่วนของต้นทุนต่อหน่วย (unit cost) ในปี 62 คาดว่าจะเพิ่มขึ้นมาที่ 31-32 เหรียญสหรัฐ/บาร์เรล จากราว 30 เหรียญสหรัฐ/บาร์เรลในปีนี้ เนื่องจากปรับการทำงานเข้าสู่เชิงรุกมากขึ้น หลังจากทิศทางราคาน้ำมันเริ่มมีเสถียรภาพในระดับหนึ่งที่ทำให้ต้นทุนการผลิตไม่สูงเกินไปทำให้สามารถเดินหน้าพัฒนาโครงการได้มากขึ้น โดยปีหน้ามีแผนจะเจาะหลุมสำรวจเพิ่มเป็น 9 หลุม จากปีนี้ที่เจาะเพียง 1 หลุม
ขณะเดียวกันบริษัทก็ให้ความสนใจที่จะมองหาปริมาณการผลิตปิโตรเลียมเพิ่มเติม โดยได้ยื่นประมูลเพื่อขอสำรวจและผลิตปิโตรเลียมในสหรัฐอาหรับเอมิเรตส์ (UAE) และมาเลเซีย ซึ่งคาดว่าจะรู้ผลในช่วงต้นปี 62 รวมถึงยังมองหาโอกาสการเข้าซื้อกิจการ (M&amp;A) ในแหล่งปิโตรเลียมที่ดำเนินการผลิตอยู่แล้ว โดยให้ความสนใจในแถบตะวันออกกลาง และเอเชียตะวันออกเฉียงใต้